
   Forord
  

  
   Det begynner å bli noen år siden jeg leste Arne Selviks bok
   
    Den skjulte styreverden
   
   . Det var like i forkant av at næringsminister Ansgar Gabrielsen bidro sterkt til at styrer og deres kjønnsprofil ble et stort tema, med sitt forslag til kjønnskvotering i styrer i allmennaksjeselskap. Som vi vet, ble dette lovfestet, og Norge kom i førersetet hva gjelder kvinner i styrer. Undertegnede var heldig med timingen da jeg i 2006 valgte å forlate «the executive suite» for å bli heltids styrearbeider. Det arbeidet har bydd på mange gode opplevelser, store utfordringer, kontinuerlig læring, og ikke minst muligheten for å «krysspollinere» ideer og løsninger mellom forskjellige bransjer.
  

  
   Mangfold i styrerommet er viktig for å treffe gode beslutninger. Men det er også viktig med relevant kompetanse og en reell motivasjon til å arbeide for selskapets beste. I dag blir ens kompetanse raskere utdatert enn tidligere. Den teknologiske utviklingen har skutt stor fart, og mange selskaper finner det vanskelig å skille mellom nye løsninger som er bærekraftige og relevante, og det som kanskje bare er «hype».
  

  
   Myndighetene henger også etter, selv om det produseres mengder av nye lover, reguleringer og forskrifter. I helhet skaper dette store utfordringer for styrene. Bare det å holde seg oppdatert på styrets kontroll- og tilsynsoppgaver er blitt svært krevende. Dessuten: Muligheten for å bli bøtelagt har økt! I tillegg har man sentrale problemstillinger relatert til digitaliseringens påvirkning på kundeadferd, bransjeglidning, verdien av de dataene selskapet besitter, kybersikkerhet og beskyttelse av persondata. Når det gjelder verdien av data, skrev
   
    Economist
   
   en artikkel for noen få år siden der data ble utpekt som verdens mest verdifulle ressurs. Men jeg tror (og håper) at humankapital fortsatt vil være sentralt for vår fremtid.
  

  
   Hva gjelder fremtiden, finnes det ikke enkle svar – dessverre. Men det er fortsatt slik, i vår digitale tidsalder, at man kan lære av historien. Den magiske glasskulen har vi ikke, men trendanalyser kan være et hjelpemiddel. For å forstå trender må man også skue bakover. Historien har alltid noe å fortelle oss. Fra «min» bransje, bank og finans, kan jeg nevne de to bankene i Norge som i mange år har hatt høyest kundetilfredshet, nemlig Sbanken og Handelsbanken. Sbanken var Norges første heldigitale bank, som aldri har møtt sine kunder fysisk. Handelsbanken har et konsept basert på filialer og tette relasjoner med kundene sine. To helt forskjellige konsepter har ledet til samme resultat, nemlig høyest kundetilfredshet.
  

  
   Tilsvarende forhold finner vi i varehandel, der man trodde fysiske butikker ville bli utkonkurrert av netthandel. Nå ser vi at det finnes løsninger mellom de to ytterpunktene. Utviklingen i Europris og Skeidar er to eksempler, og mange andre fysiske butikker har blitt mer digitaliserte gjennom perioden med covid-19-pandemi.
  

  
   Administrasjon og styre har alltid blitt utfordret på å tenke «utenfor boksen». Nå er «boksen» imidlertid blitt så stor at det skal godt gjøres å forholde seg kompetent til det som er «innenfor boksen». Man trenger nye verktøy og hjelpemidler utover Google.
  

  
   Med denne boken har vi fått et alternativ.
   
    Den digitale styreverden
   
   behøver ikke leses fra perm til perm. Den kan også benyttes som oppslagsverk for styret. Den byr på en systematisk presentasjon av de teknologiske trendene, med relevante fakta, samt konkrete tema og et vell av spørsmål som med fordel kan stilles og debatteres i styrerommet. Særlig det siste er nyttig. Mange styremedlemmer føler nok at det er vanskelig å bygge bro mellom digitale nyvinninger og hva som bør være på styrets agenda.
  

  
   
    Curiosity killed the cat
   
   , heter det. Men heldigvis har katten ni liv. Nysgjerrighet er en viktig driver for styrets evne til å utvikle kompetanse, øke innsikt i nye problemstillinger, utfordre ledelsen og løfte selskapet fremover. Men man må også være edruelig – forstå egen forretningsmodell, gjøre opp status over selskapets risikoappetitt og se den i forhold til virksomhetens ressurser. Her definerer jeg ressurser bredt. Det handler ikke bare om egenkapital, likviditet, konsesjoner, patenter, spesialkompetanse, kundetilfredshet eller lignende. Den viktigste ressursen er endringsvilje og omstillingsevne. Dette gjelder i hele organisasjonen – ikke minst i styrerommet. I denne sammenheng bør man nok også huske at det er høy kostnad og risiko ved å være såkalt «first mover» – en strategi som «fast follower» kan faktisk gi en bedre balanse mellom risiko og avkastning.
  

  
   Har man utviklet en organisasjonskultur basert på «endring er bra», så har man et godt utgangspunkt i en verden som preges av disrupsjoner og høy endringstakt. Så må man tillate seg å feile. Ledelsen i amerikanske 3M – hvis oppstart og konsept var basert på en stor misoppfatning – uttaler:
   
    Failure leads to learning, and learning leads to success.
   
  

  
   For at styret skal være med på og bidra til endringsprosesser, må den relevante digitale kompetansen og mangfoldet være til stede. Styret – og spesielt styrelederen – må balansere kontrollørrollen og utfordrerrollen. Det må være høyt under taket, man må ha «fyrtårn» for å følge relevant utvikling, og djevelens advokat må alltid få taletid.
  

  
   Vær nysgjerrig – les boken – bli inspirert – skap noe nytt!
  

  
   Oslo, september 2021
  

  
   Mai-Lill Ibsen
  

 
  
   
   
   Forfatternes forord
  

  
   Å skrive bøker kan være både strevsomt og ensomt. Den tyske mesterforfatteren W.G. Sebald pleide å advare sine studenter slik: Du kommer til å føle deg ulykkelig når du skriver, og enda mer ulykkelig når du ikke gjør det.
  

  
   Skrivingen av denne boken kunne lett oppleves slik Sebald uttrykte det. Før vi var kommet ordentlig i gang med å skrive og intervjue styreledere og andre informanter, gikk verden i lås og Norge stengte ned. Heldigvis for oss ble digitale løsninger responsen og verktøyene vi trengte for ikke å gi opp. Zoom og Teams kom i alminnelig bruk, og de 562 dagene fra mars 2020 til oktober 2021 gjorde oss hverken ulykkelige eller handlingslammede.
  

  
   Vi er stor takk skyldig til våre samtalepartnere, som du får stifte nærmere bekjentskap med i boken. De som raust har brukt sin tid og delt sine erfaringer, er Åke Gregertsen, Ingvild Huseby, Bente Landsnes, Henrik Lie-Nielsen, Birger Magnus, Silvija Seres, Leif Teksum og Tone Wille. De har godkjent sitatene og konteksten de inngår i, men er naturligvis ikke ansvarlig for noe annet i boken. Det er vi.
  

  
   Begge forfatterne har erfaring fra å skrive fagbøker – og bøker for det såkalte profesjonsmarkedet – alene. Å skrive monografier er akkurat så ensomt og krevende som ordet «mono» tilsier. Å skrive bøker sammen med andre er krevende på en annen måte. Det handler om å få til det som hver av oss synes vi er best til, og som på en produktiv måte utfyller hverandres kunnskaper og erfaringer. Vi må finne det som er komplementært, innenfor rammen av boken. Dessuten må det være gøy å skrive og utveksle tanker og ideer.
  

  
   Det har vært gøy. Det har vært lærerikt og stimulerende. At vi ikke havnet i Sebalds dystopiske tilværelse, skyldes den gode hjelpen og oppmuntringen vi har fått fra vår forlagsredaktør Andreas Nybø i Fagbokforlaget. Med en sikker teft og en vennlig stil har han «dultet» oss videre og utfordret oss på både innhold og språk. Stor takk til Andreas! En hjertelig takk til styreproffen Mai-Lill Ibsen som leste hele manuset og har bidratt med forord til boken.
  

  
   Tarjei vil takke fagmiljøet ved BI, NHH og HVL for inspirasjon, og Arne Selvik for at han ble med på dette prosjektet, for lærdom om, og innsikt i både styrearbeid og selve livet. Ikke minst takker han sin kloke og tålmodige kone, Christina Amundsen, og sine barn Trym og Aurora.
  

  
   Arne vil takke Martin Sætre Gavlen, gründer og CEO i Tidsbanken AS, for lange og gode samtaler om digitale transformasjonsprosesser og lederutfordringer. Han vil også takke sin kjære kone, Anne-Marie Selvik, for dytting, tålmodighet og oppmuntring i alle skriveprosesser.
  

  
   Bergen, 1. november 2021

   Introduksjon
  

  
   Norske styrer er blant de beste i verden. De har passelig størrelse, er rimelig åpne, og de leverer gode resultater. Styrene består stort sett av uavhengige medlemmer, som har bransjekunnskap og god forståelse av eierstyring og ledelse. En undersøkelse som Boston Consulting Group gjennomførte på oppdrag fra Næringsdepartementet i 2016, viser at børsnoterte bedrifter i Norden leverer bedre resultater over 5-, 10- og 15-årsperioder enn tilsvarende amerikanske, britiske og kontinentaleuropeiske selskaper.
   
    
     
      1
     
    
   
   Dessuten: For hvert norsk børsnotert selskap finnes det en håndfull familieeide bedrifter i samme bransje som har mindre styrer, men leverer enda bedre økonomiske resultater over tid.
   
    
     
      2
     
    
   
  

  
   De fleste styrer har gjennomlevd perioder med finanskriser, oljekriser, pandemier og digitale disrupsjoner. Det er imidlertid stadig mindre hjelp å hente i forståelsen av historie og fortid. Blikket må rettes fremover, og endringshastigheten i vilkårene for å lykkes og overleve øker i de fleste bedrifter og organisasjoner. Klima- og miljøutfordringer, opprivende konkurranse fra nye digitale plattformer, kriger, katastrofer og pandemier har truffet arbeidstakere, ledere, investorer og styremedlemmer på dramatisk vis de siste årene. Krisehåndtering har skjøvet fokuset fra strategi til operative oppgaver i bedrifter, organisasjoner og offentlige virksomheter.
  

  
   Driftsoppgaver og ledelse skjer fra kjøkkenbenker, og styrearbeidet skjer fra private e-poster, via Teams og Zoom. Digitale omstillinger skjer hals over hode, eller settes på vent. Det kortsiktige fortrenger det langsiktige perspektivet. Samtidig rettes det stadig flere kyberangrep mot private og offentlige virksomheter.
  

  
   Styremedlemmer i bedrifter, institusjoner og offentlige virksomheter rapporterer at de har kommet i gang med digitalisering og bruk av roboter og kunstig intelligens på noen områder, men at de ikke på langt nær har utnyttet data og maskinlæring der det finnes potensial for mer effektive prosesser og nye forretningsmuligheter. «Digitalisering er et ikke-tema i mange norske styrerom», skriver Capgemini-sjef Jens Midborg i Finansavisen 6. juni 2021. Samtaler med 60 styremedlemmer i norske børsnoterte selskaper viser at kybersikkerhet
   
   
   og personvern anses som viktig, men bare seks av ti mener «det vil være viktig å investere i ny teknologi som kan gi konkurransefortrinn på lang sikt».
  

  
   En global undersøkelse som omfattet 800 styremedlemmer, viser at de fleste strever med å følge med på tre områder. For det første er selve styrearbeidet snudd på hodet. Mens 5 prosent av møtene skjedde virtuelt før pandemien, skjedde flertallet av styremøtene på nett-plattformer under pandemien i 2020–21. For det andre: Nettløsningene er i liten grad tilpasset styrenes behov for kryptering av styredokumenter og konfidensiell informasjon. Bruken av hjemmekontor har økt sårbarheten når det gjelder kyberangrep. For det tredje: Praktisk talt alle de spurte erkjente behovet for mer digital kunnskap og opplæring, men bare 58 prosent hadde fått slik opplæring.

   Det er mot dette bakteppet vi har valgt å skrive denne boken. Vi henvender oss til deg som er styremedlem, styreleder, leder eller investor. Vi bygger på egne erfaringer som forskere, fagbokforfattere og styremedlemmer. Vi prøver å formidle fagstoff, caser og begreper på en måte som kan øke lesernes digitale innsikt og kompetanse, sett fra et styreperspektiv.
  

  
   Vi ønsker også å bidra med innsikter fra styremedlemmer som er aktive i norsk næringsliv og offentlige virksomheter. Innsiktene og erfaringene fra våre samtalepartnere har vært svært verdifulle i skriveprosessen vår. Du vil finne dem som sitater gjennom hele boken.
  

  
   Vi har hatt lange, semistrukturerte samtaler med sjefen for Posten Norge, Tone Wille
   
   
   . Hun leder en virksomhet som er blant de mest gjennomdigitaliserte postbedrifter i Europa. Vi har snakket med en gründer og investor, som ligger langt fremme av det som kalles Fintech, Henrik Lie-Nielsen
   
   
   . Bankveteran og styrenestor Leif Teksum
   
   
   har delt sine erfaringer. Det samme har Birger Magnus
   
   
   . Med lang toppledererfaring i Schibsted og som styreleder i NRK samt i en rekke teknologi-/oppstartsselskaper som Oda og
   
    
     Kolonial.no
    
   
   har han sett digitaliseringsutfordringer i mediebransjen og andre bransjer både fra privat og samfunnsmessig side.
  

  
   Tidligere sjef for Oslo Børs-konsernet, IKT-sjef i DNB og styremedlem i Danske Bank, Bente Landsnes
   
   
   , er noe så sjeldent som en selvlært (autodidakt) IKT-veteran. Shippingsektoren har sine egne digitale utfordringer, både med tanke på effektivitet, miljøhensyn, logistikk og beredskap mot pirater. Åke Gregertsen
   
   
   har ledet flere rederier og har lang erfaring som styremedlem og leder av revisjonsutvalget i Odfjell SE. Ingvild Huseby
   
   
   er styreleder og industrirådgiver som har lang operativ ledererfaring fra Telekom/IT, og som har fulgt netthandel og software som styremedlem/leder i nær 20 år med fokus på innovasjon. Vi har også hatt nyttige samtaler med styreleder Silvija Seres
   
   
   , som har startet et eget nettuniversitet (LØRN) under pandemien. Hennes samtaler med forfatterne av denne boken finnes som to podkaster.

   I teknologiverdenen sies det at folk i sin alminnelighet overvurderer hva teknologien kan gjøre på ett års sikt, men undervurderer grovt hva den kan få til på ti års sikt. Denne innsikten ble formulert av fremtidsforskeren Roy C. Amara, og kalles Amaras lov
   
   
   . Det er lett å skape falske forventninger om fremtiden, noe bedrifter som Nokia, Kodak og Blockbuster har smertelig erfart. Grunnleggende spørsmål som alle styrer bør stille, er: Henger vi med, ligger vi etter, eller bruker vi ny teknologi på de rette prosessene i virksomheten?
  

  
   Riktig tempo og god «timing
   
   
   » i digitaliseringsprosesser synes i mange tilfeller å være noe av det vanskeligste i moderne styrearbeid. I noen tilfeller ligger ledelsen langt foran i løypen og strever med å trekke styret med seg. I andre virksomheter er det styret som utfordrer ledelsen og presser på for å oppgradere og videreutvikle systemer og digitale tjenester. Ikke sjelden hører vi at det finnes glupe entusiaster og «nerder» i bedriftene som ikke slipper til med sine initiativ. Nettopp disse medarbeiderne, som er nær kunder, teknologiutviklingen, eller begge deler, er ofte nøkkelen for å drive frem digitaliseringsprosessene. Disse «nye heltene» er nærmest usynlige sett fra styrerommet. Desto mer viktig er det for styrene å lete etter dem og hente dem frem i lyset.
  

  
   Denne boken er ment som en inspirasjon og veiledning til styreledere og styremedlemmer i arbeidet med digitalisering og bruk av kunstig intelligens. Med utgangspunkt i faglitteraturen inviterer vi deg som leser inn i en verden hvor investeringer, modernisering og utnyttelse av data, ny teknologi representerer utfordringer og nye muligheter.
  

  
   Forfatterne bak denne boken har utstrakt bakgrunn innen økonomi og ledelsesfag, praktisk erfaring fra styrearbeid og veiledning av ledere, gründere og studenter. Arne Selvik har ledet og forsket, sittet i og veiledet styrer de siste 50 årene, og Tarjei Alvær Heggernes har forsket og undervist i skjæringspunktet mellom strategi og teknologi de siste 20 årene. I denne boken har vi valgt å fokusere på styremedlemmers behov for kunnskap, uten å gå langt inn i den høyteknologiske verden. Vi mener og tror at digitalisering og bruk av kunstig intelligens
   
   
   handler mer om mennesker i digitalt modne styrer som gjør gode valg, enn det handler om å skaffe mer teknologisk spisskompetanse til styrene.
  

  
   Styremedlemmer vi har snakket med, tror ikke at løsningen ligger i styrenes jakt etter nye styremedlemmer som skal «ta seg av» den nye teknologien. Det er ikke nok å skaffe seg et «tekno-alibi
   
   
   » til styret. Derimot har de (og vi) stor tro på at styret og ledelsen trenger felles læringsarenaer
   
   
   for å skaffe seg den kunnskapen som trengs for å bringe virksomheten opp på et nivå med smartere bruk av teknologi. Vi hører også fra erfarne styremedlemmer at styrene trenger en dypere forståelse for innovasjons- og fornyelsesprosesser i virksomhetene.
  

  
   Ser vi disse utfordringene under ett, innebærer det at styrearbeidet mange steder må endres i takt med de stadig raskere endringene i markedene og i samfunnet. Det digitale styret har forståelse for hvordan kundenes, leverandørenes og de ansattes nettbruk, før og etter pandemien, skaper nye muligheter for samhandling og forenkling.
  

  
   Det digitalt oppegående styremedlem har virksomhetens muligheter og trusler i tankene hele tiden, og «radaren gående» for å skille mellom viktige trender og «teknologiske døgnfluer». Det digitalt kompetente styre
   
   
   omfordeler tid og oppmerksomhet i styrearbeidet til mer fremoverskuende undring og analyse. Scenarioer og strategiarbeid blir viktigere enn historikk og regnskap. Styrearbeidet blir mer «flytende» og mindre møtepreget. Dialog og læring mellom møtepunktene kan bli mer avgjørende for virksomhetens vekst og lønnsomhet enn styreagenda og store beslutninger. Styrets medlemmer må dessuten selv utvikle og lære seg samspillet mellom maskiner og mennesker.
  

  
   Det er disse observasjonene som har vært bestemmende for valg av tema og stoff til denne boken. I oppdaterte versjoner av bøkene
   
    Digital forretningsforståelse
   
   (Heggernes, 2020) og
   
    Styreverden
   
   (Selvik, 2019) går vi i dybden. I denne boken har vi valgt en praktisk tilnærming med flere spørsmål enn svar.

   Valg av tema er bestemt av hva som er styrenes overordnede oppgaver og ansvar. Da tenker vi på at styrene først og fremst skal
   
    gi retning, utforme strategi og ivareta eiere og ansattes interesser innenfor lover, regler og normer for god eierstyring og ledelse.
   
   I dette arbeidet kreves det at styret utfordrer ledelsen, og at det skapes åpenhet for selvkritikk og selvransakelse av egne holdninger og kunnskaper innad i styret.
  

  
   I samspillet mellom styret og den ansatte ledelsen er det ikke alltid like klart hva som er en styreoppgave, eller hvor dypt ned i materien styret som kollegium
   
   
   skal bevege seg. Noen detaljer er ikke bagateller, og nye teknologiske løsninger og investeringer kan gjøre at arbeidsdelingen mellom styret og ledelsen bør omstruktureres og investeringsfullmakter
   
    reforhandles
   
   .
  

  
   Denne boken er følgelig ment mer som en inspirasjonskilde til gode spørsmål i styrerommene enn som en lærebok. Styrene er i bunn og grunn
   
    lærende organisasjoner
   
   , men samtidig er styrearbeidet et
   
    praksisfelt
   
   . Digitalt kompetente styrer lærer av egne og andres erfaringer, men det skjer sjelden at de prøver å kopiere andres suksesser. De beste styrene identifiserer virksomhetens kjernekompetanse og sørger for å beskytte og videreutvikle
   
    intellektuell kapital
   
   
    
    
   
   
   
   i form av lisenser, patenter, varemerker, omdømme, prosesser og systemer. I økende grad akkumulerer bedriftene intellektuell kapital i form av digital kompetanse. Denne typen kapital er ofte usynlig og lar seg vanskelig måle. Digitalt kompetente styrer gjør seg kjent med nøkkelpersoner i virksomheten og identifiserer
   
    taus kunnskap
   
   , uten å blande seg inn i ledelsens disponering av ekspertene.
  

  
   Vi starter første del av boken med noen overordnede utviklingstrekk, som den fjerde industrielle revolusjon
   
   
   og kommunikasjonsnettverk, som har endret samspillet mellom maskiner og mennesker på en gjennomgripende måte. Vi drøfter og definerer begreper og fenomener som LØRN-gründer og styreveteran Silvija Seres har kalt
   
    Gutenberg-øyeblikk
   
   
    
    
   
   . Hvert hovedavsnitt avsluttes med noen forslag til spørsmål som kan være nyttig å drøfte i styret.
  

  
   For å være trygg på at diskusjonene i styrerommet blir kloke og fremtidsrettede, er det nødvendig at styrets medlemmer har en felles oppfatning av hva det snakkes om, og et felles bilde
   
    av
   
   hva som er utfordringer og muligheter i gamle og nye forretningsmodeller. Digitisering er noe annet enn digitalisering. Maskinvare og programvare bør henge i hop. Drivere, åpne systemmodeller, tjenestefisering, verdifangst og delingsøkonomi står sentralt.
  

  
   Det er viktig at styret – i bedriften eller helseforetaket – utvikler et
   
    felles språk
   
   med omforente definisjoner, som kan knyttes til fenomener og aktiviteter. Vi tilbyr definisjoner og illustrerer med eksempler fra Jotun
   
   
   og Lego
   
   
   , fra Sbanken
   
   
   , Volvo
   
   
   , Harley-Davidson
   
   
   og Fjong
   
   
   . Og mange flere.
  

  
   I ordskiftet mellom myndigheter og næringsorganisasjoner stilles det ofte spørsmål om hvordan Norge ligger an i forhold til såkalte «land som det er naturlig å sammenligne oss med». Begreper som «grad av robotisering», «bredbåndsdekning» og «digital modenhet» står sentralt. I et eget kapittel skiller vi mellom fire typer digital modenhet
   
   
   som kan danne grunnlag for styrets diskusjon av hvordan det står til i egen virksomhet. Avhengig av digitaliseringsintensitet og intensiteten i endringsledelse kan vi skille mellom «nybegynnere», «digitale moteløver
   
   
   », «digirati
   
   
   » og «konservative». Hvilken kategori bedriften din tilhører har stor betydning for lønnsomheten, sett i forhold til gjennomsnittet i bransjen.
  

  
   Bransje, ja. Er det et utslitt begrep? Bransjeglidning
   
   
   og overskridelser av bransjedefinisjoner kan med fordel føre til en diskusjon i styrerommet om
   
    hva vi egentlig driver med.
   
   Om en bank ikke lenger oppfatter seg som en bank, men som en teknologibedrift, kan det ha viktige implikasjoner for rekruttering, investeringer og hvordan konkurransebildet ser ut. Om pumpeprodusenten FRAMO ikke oppfatter seg som en teknologibedrift, men en softwareprodusent som
   
    utvikler systemer for transport av mer eller mindre farlige væsker
   
   , så har det også betydning for hvordan styret tenker om fremtiden.
  

  
   Digital forretningsstrategi
   
   
   ble introdusert som et begrep som ikke bare skulle erstatte IT-strategibegrepet, men for å representere sammensmeltingen av forretningsstrategi og IT-strategi. Roboter
   
   
   og kunstig intelligens (KI)
   
   
   kan erstatte mye tungt, farlig og kjedelig arbeid. Opplæringsavdelingen forvaltet tidligere kursmidler og lærlingekontrakter, men når en skal legge til rette for at dataprogrammer lærer seg selv opp gjennom maskinlæring og dybdelæring kreves det en helt annen kompetanse. I hvilken grad er styret opptatt av slike spørsmål? Hva koster det å bygge opp slik kompetanse? Skal vi gjøre det selv eller outsource? Hvor lang tid tar det? Vi byr på inspirasjon og debatt om slike spørsmål gjennom hele boken.
  

  
   
    Fremtiden er så lys at jeg må bruke solbriller,
   
   sang bandet Timbukt3 i coverlåten i 1986. På EP-en tre år senere – med referanse til atomkrigtrusselen og den kalde krigen – låt det slik:
   
    The
   
   
    Future’s been bright for so long now, it looks like dark to me.
   
   Fra styrerommet ser det mørkere ut nå enn på lenge. Vi kan derfor ikke avslutte en bok som
   
    Den digitale styreverden
   
   i 2021 uten å drøfte betydningen av de største truslene som både ledere, investorer og styremedlemmer nevner i de fleste undersøkelser på fagfeltet. Kyberkriminalitet
   
   
   med tilhørende dataangrep av sårbare systemer og hvitvasking
   
   
   av svarte penger ligger som en mørk sky over store bedrifter, kraftverk, sykehus og selveste Stortinget.
  

  
   Hvordan kan styrene – i en slik verden – oppdage de digitale truslene og oppdatere beskyttelsessystemene som kreves? Er det mulig for styrets medlemmer å hente ny type kunnskap fra metoder som er utviklet i etterretningstjenesten? Må de lese andre bøker og se andre filmer enn det de har vært vant til?
  

  
   Organisasjonsforskeren James March
   
   
   ved Stanford avsluttet sin karriere med å lage to undervisningsfilmer. Den første,
   
    Passion & Discipline
   
   bygget på Don Quijote og hadde blant annet et intervju med Barack Obama flere år før han ble president. Den andre,
   
    War and Peace
   
   , bygget på Leo Tolstojs mesterverk. Hadde March levd videre, hva ville han anbefalt styremedlemmer å lese nå?
  

  
   
    Den digitale styreverden
   
   , så klart!
  

  
   Styrets juridiske ansvar for digitalisering
  

  
   Et styre er en kontrollerende enhet som er ansvarlig overfor eierne for at en virksomhet blir drevet på en god måte. I aksjeloven
   
   
   § 17-1 første ledd står det følgende: «Selskapet, aksjeeier eller andre kan kreve at daglig leder, styremedlem, medlem av bedriftsforsamlingen, gransker eller aksjeeier erstatter skade som de i den nevnte egenskap forsettlig eller uaktsomt har voldt vedkommende.» I denne bokens kontekst betyr det at man som styremedlem kan holdes økonomisk ansvarlig dersom virksomheten taper penger på grunn av dårlig digitalisering. Med andre ord, kan man tolke det som uaktsomt å sitte i et styre uten å ha tilstrekkelig digital kompetanse
   
   
   ?
  

  
   Det antas at antallet søksmål her til lands mot styrer og styremedlemmer basert på styreansvar
   
   
   er økende, og erstatningskravene ikke sjelden er i mangemillionersklassen. Siden 2000 har antallet rettskraftige dommer, hvor styrer og styremedlemmer er dømt til å betale erstatning, økt fra én til 200.
  

  
   Trendene er de samme i Europa. Når vil vi få se den første saken basert på tapte verdier på grunn av data-angrep, tapte markedsandeler på grunn av utdatert IT-infrastruktur, eller manglende kompetanse på å samle inn og benytte data til forretningsutvikling?
  

  
   I boken
   
    Governance of Digitalization: The Role of Boards of Directors and Top Management Teams in Digital Value Creation
   
   skriver forfatterne at hovedoppgaven for et styre er å forvalte virksomheten, herunder å sørge for forsvarlig organisering og fastsette planer, budsjetter og retningslinjer. Med tanke på det digitale ansvarsområdet i virksomheten kan vi se for oss spesifikke oppgaver for styret:
  

  
   	
    Utarbeide en strategi med målbare digitaliseringsmål
    
    
    .
   

   	
    Analysere virksomhetens styrker, svakheter, muligheter og trusler basert eksisterende teknologisk infrastruktur
    
    
    og dataressurser og nye digitale teknologier.
   

   	
    Prioritere, finansiere og støtte gjennomføringen av digitaliseringstiltak.
   

   	
    Sørge for at all bruk av maskinvare, programvare og digital informasjon er i tråd med gjeldende regelverk.
   

   	
    Vurdere IKT-baserte trusler og risikoer, minst én gang i året.
   

   	
    Sjekke status på forsikring som dekker IKT-baserte hendelser.
   

   	
    Passe på at det digitale er en del av agendaen på styremøtene.
   

  

  
   Poenget her er: Kan styret holdes ansvarlig for manglende digitalisering, slik de kan for manglende etterlevelse av kravene i aksje- og regnskapslovgivningen? Rettssaker i Europa tyder på at utviklingen kan gå i en slik retning.

